**Mór Városi Önkormányzat Képviselő-testületének**

**25/2013. (IX.4.) önkormányzati rendelete**

**a közösségi együttélés alapvető szabályairól, és ezek elmulasztásának jogkövetkezményeiről**

Mór Városi Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 8. § (2) bekezdésben meghatározott feladatkörében eljárva a következőket rendeli el:

**I. Fejezet**

**Általános rendelkezések**

1. **A rendelet hatálya**

**1. §** (1) E rendeletet a 14. életévét betöltött természetes személy, jogi személy, jogi személyiséggel nem rendelkező szervezet által elkövetett, a II. Fejezetben meghatározott közösségi együttélés alapvető szabályait sértő magatartásokra kell alkalmazni.

(2) Nem állapítható meg a közösségi együttélés szabályait sértő magatartás megvalósulása, ha a tevékenységgel, mulasztással vagy jogellenes állapot fenntartásával szabálysértés vagy bűncselekmény valósul meg, vagy a tevékenység, mulasztás vagy jogellenes állapot fenntartása esetére más jogszabály közigazgatási bírság vagy más szankció alkalmazását írja elő.

1. **Eljárási szabályok**

**2. §** (1) A közösségi együttélés alapvető szabályait sértő magatartás miatt a közigazgatási hatósági eljárás bejelentés vagy a hatóság részéről eljáró személy észlelése alapján hivatalból indul.

(2) Az eljárás lefolytatására a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezéseit kell alkalmazni.

**3. §** (1) A közösségi együttélés alapvető szabályait sértő magatartás elkövetőjével szemben 50. 000 Forintig terjedő helyszíni bírság, vagy 150.000 Forintig terjedő közigazgatási bírság (továbbiakban együtt: közigazgatási bírság) kiszabásának van helye.

(2) Az eljárás lefolytatásával és a közigazgatási bírság kiszabásával kapcsolatos hatáskör gyakorlását a képviselő-testület a jegyzőre ruházza át.

(3) Fiatalkorúval szemben közigazgatási bírság kiszabásának akkor van helye, ha a fiatalkorú önálló jövedelemmel rendelkezik vagy önként vállalja a közigazgatási bírság megfizetését.

(4) A közigazgatási bírságot a határozat közlésétől számított 30 napon belül kell megfizetni.

**II. Fejezet**

**Közösségi együttélés alapvető szabályait sértő magatartások**

1. **Városi címer és zászló használatával kapcsolatos magatartások**

**4. §** A közösségi együttélés alapvető szabályait sértő magatartást követ el, aki a városi címer és zászló használatáról szóló 3/1985. (XII.31.) önkormányzati rendeletben foglalt engedély nélküli felhasználás eseteit kivéve a város címerét, zászlóját engedély nélkül vagy az engedélytől eltérően előállítja, felhasználja vagy forgalomba hozza.

1. **Közterületek használatával kapcsolatos magatartások**

**5. §** (1) A közösségi együttélés alapvető szabályait sértő magatartást követ el, aki a közterületet a közterület-használat szabályairól szóló 9/1998. (III.31.) önkormányzati rendeletben előírt engedély nélkül vagy az engedélytől eltérő módon használja.

(2) Az (1) bekezdésben foglaltakat figyelembe véve megszegi a közösségi együttélés szabályait, aki

a) üzemképtelen vagy üzemen kívül helyezett (forgalomból kivont) járművet 3 napnál hosszabb ideig közterületen engedély nélkül tárol,

b) közterületre kihelyezett hirdetőtáblát engedély nélkül használja,

c) földet engedély nélkül vagy engedéllyel, de nem a kijelölt helyre helyez el véglegesen,

d) a közterületet engedély vagy hozzájárulás nélkül felbontja, kivéve közmű üzemzavarának halasztást nem tűrő elhárítása érdekében,

e) közterület üzemzavar miatt történt halasztást nem tűrő felbontását 24 órán belül nem jelenti be,

f) jogszerű közterület-használat során engedély nélkül akadályozza a közúti és gyalogos forgalmat,

g) a közterület-használat befejezését követően, az engedély érvényességének lejártát vagy visszavonását követően a területet nem eredeti, rendeltetésszerű használatra alkalmas állapotban bocsátja az engedélyező rendelkezésére.

**6. §** (1) Közösségi együttélés alapvető szabályát sérti, aki a szeméttároló kukaedényét engedély nélkül a közterületen tárolja.

(2) Nem vonatkozik (1) bekezdés a szemétszállítás napját megelőző nap délután 16 órától a szemétszállítás napját követő nap 18 óráig tartó időszakra.

1. **Közüzemi ivóvíz- és csatornaszolgáltatással kapcsolatos magatartások**

**7. §** A közösségi együttélés alapvető szabályait sértő magatartást követ el, aki a közüzemi ivóvíz- és csatornaszolgáltatás díjáról és a díjalkalmazás feltételeiről szóló 36/2000. (X.31.) önkormányzati rendeletben előírt hozzájárulás nélkül

a) közkifolyóról nem háztartási vízszükséglet kielégítésére vizet vételez,

b) a közterületen lévő tűzcsapról nem tűzoltási céllal vizet vételez.

1. **Köztemetők használatával kapcsolatos magatartások**

**8. §** (1) A közösségi együttélés alapvető szabályait sértő magatartást követ el, aki a köztemetők használatának rendjéről szóló 24/2001. (VI.1.) önkormányzati rendeletben meghatározott köztemetőkben nem a hely jellegének és a kegyeletnek megfelelő magatartást tanúsít, a temető csendjét zavaró hangoskodással és indokolatlan zajokozással megzavarja.

(2) Közösségi együttélés alapvető szabályait sérti, aki

a) a köztemető létesítményeit, növényzetét, kihelyezett kegyeleti tárgyait, a díszítéseket megrongálja vagy beszennyezi,

b) a köztemetőben avart, elszáradt koszorút, virágmaradványt vagy egyéb anyagot éget,

c) vakvezető kutya kivételével kutyát vagy bármilyen más állatot a köztemető területére bevisz.

(3) Közösségi együttélés alapvető szabályait sérti, aki a köztemetők használatának rendjéről szóló 24/2001. (VI.1.) önkormányzati rendeletben előírt hozzájárulás nélkül építőanyagot a temetőbe beszállít, építési vagy bontási munkába kezd.

1. **Közparkolók rendjét sértő magatartások**

**9. §** A közösségi együttélés alapvető szabályait sértő magatartást követ el, aki a közparkolók üzemeltetéséről és a parkolás rendjéről szóló 33/2003. (IX.30.) önkormányzati rendeletben meghatározott parkolási rendet megsérti.

**III. Fejezet**

**Záró rendelkezések**

1. **Hatályba léptető rendelkezések**

**10. §** (1) E rendeletben foglalt szabályokat a hatályba lépést követően elkövetett, a közösségi együttélés alapvető szabályait sértő magatartások esetén kell alkalmazni.

(2) Ez a rendelet 2013. október 1-jén lép hatályba.

1. **Módosító rendelkezések**

**11. §** Mór Városi Önkormányzat Szervezeti és Működési Szabályzatról szóló 38/2006. (XII.18.) önkormányzati rendelet 1. mellékletében foglalt táblázat a következő sorral egészül ki:

|  |  |  |  |  |
| --- | --- | --- | --- | --- |
| 63. | eljárás lefolytatása és közigazgatási bírság kiszabása közösségi együttélés alapvető szabályait sértő magatartások esetében | Mötv. 143. § (4) bekezdés d) pontja | a közösségi együttélés alapvető szabályairól, és ezek elmulasztásának jogkövetkezményeiről szóló 25./2013. (IX.4.) önkormányzati rendelete 3. § (2) bekezdése | Jegyző |

1. **Hatályon kívül helyező rendelkezések**

**12. §** Hatályát veszti az állattartás helyi szabályairól szóló 21/1999. (VIII.31.) önkormányzati rendelet.

**13. §** Hatályát veszti a közigazgatási hatósági eljárás és szolgáltatás általános szabályairól szóló 2004. évi CXL. törvény hatálybalépésével összefüggő rendeletmódosításokról szóló 35/2005. (X.31.) önkormányzati rendelet 1. §-a és az azt megelőző alcím.

**14. §** Hatályát veszti az egyes önkormányzati rendeletek EU csatlakozással és jogszabályváltozásokkal összefüggő módosításáról és hatályon kívül helyezéséről szóló 19/2004. (IV.30.) önkormányzat rendelet 12. §-a és az azt megelőző alcím.

**15. §** Hatályát veszti a nagyüzemi állattartó telepre meghatározott védőtávolság szabályozásának módosításáról szóló 17/2003. (IV.30.) önkormányzati rendelet.

**16. §** Hatályát veszti az egyes önkormányzati rendeletek módosításáról szóló 23/2000. (V.31.) önkormányzati rendelet 5. §-a.

 Dr. Pálla József Fenyves Péter

 jegyző polgármester